Τάρτα με κυδώνια και αμύγδαλα
Τα κυδώνια και τα αμύγδαλα ταιριάζουν τέλεια σε αυτή τη λαχταριστή, φθινοπωρινή τάρτα.
1 φύλλο ζύμης σαμπλέ, 4 κυδώνια, 400 γρ. ζάχαρη, 3 αυγά (βιολογικά κατά προτίμηση), 120 γρ. αμυγδαλόψιχα, 20 γρ. αλεύρι, 1 σφηνάκι ρούμι , 120 γρ. βούτυρο, λιωμένο, 1/2 φλιτζ. τσαγιού φιλέ αμυγδάλου, 2 κουτ. σούπας μαρμελάδα - ζελέ κυδώνι (χωρίς κομμάτια - στα ράφια με τις μαρμελάδες), 1 σφηνάκι πετιμέζι (σε καταστήματα με είδη υγιεινής διατροφής και σε επιλεγμένα παντοπωλεία)
Για την τάρτα με κυδώνια και αμύγδαλα ξεκινάμε και προθερμαίνουμε το φούρνο στους 180° C.Καθαρίζουμε τα κυδώνια και τα κόβουμε στη μέση. Αφαιρούμε τα κουκούτσια και κόβουμε το κάθε μισό σε 3 κομμάτια.Τα βράζουμε σε 1 λίτρο νερό μαζί με 300 γρ. από τη ζάχαρη, ώσπου να μαλακώσουν. Τα σουρώνουμε και τα κρατάμε στην άκρη. Στο μεταξύ, στον κάδο του μίξερ χτυπάμε τα αυγά με την υπόλοιπη ζάχαρη, ώσπου να αφρατέψει το μείγμα.Προσθέτουμε την αμυγδαλόψιχα, το αλεύρι και το ρούμι. Ανακατεύουμε και ρίχνουμε το λιωμένο βούτυρο.Βουτυρώνουμε τη φόρμα για την τάρτα, απλώνουμε μέσα το φύλλο ζύμης και αδειάζουμε το μείγμα που ετοιμάσαμε.Από πάνω βάζούμε ομοιόμορφα τα κομμάτια από το κυδώνι και την ψήνουμε για 25 λεπτά.Σε ένα μικρό κατσαρολάκι ζεσταίνουμε το ζελέ κυδωνιού με το πετιμέζι και 1/2 φλιτζ. τσαγιού νερό. Με αυτή τη σάλτσα περιχύνουμε την τάρτα όταν τη βγάλουμε από το φούρνο. Πασπαλίζουμε με τα αμύγδαλα και σερβίρουμε την τάρτα ζεστή ή κρύα. 
Αλεύρι (ζύμες),Ζάχαρη,Κυδώνι